Lietuvos Respublikos Vyriausybė

nutarimas

DĖL PASKOLOS PRIVAČIAI ŽEMĖS ŪKIO PASKIRTIES ŽEMEI ĮSIGYTI PALŪKANŲ KOMPENSAVIMO TAISYKLIŲ PATVIRTINIMO

2007 m. kovo 14 d. Nr. 329

Vilnius

Vadovaudamasi Lietuvos Respublikos žemės ūkio paskirties žemės įsigijimo laikinojo įstatymo (Žin., 2003, Nr. 15-600; 2004, Nr. 124-4490; 2006, Nr. 82-3259) 3 straipsnio 1 dalies 2 punktu, Lietuvos Respublikos Vyriausybė nutaria:

1. Patvirtinti Paskolos privačiai žemės ūkio paskirties žemei įsigyti palūkanų kompensavimo taisykles (pridedama).

2. Pavesti Aplinkos ministerijai kartu su Žemės ūkio ministerija iki šio nutarimo įsigaliojimo dienos parengti ir patvirtinti minimalias aplinkosaugos normas, kurių privalo laikytis asmenys, turintys teisę į valstybės paramą įsigyjant žemės ūkio paskirties žemę.

3. Nustatyti, kad šis nutarimas, išskyrus 2 punktą, įsigalioja nuo 2007 m. gegužės 1 dienos.

Ministras Pirmininkas	Gediminas Kirkilas

Žemės ūkio ministrė	Kazimira Danutė Prunskienė

Patvirtinta

Lietuvos Respublikos Vyriausybės
2007 m. kovo 14 d. nutarimu Nr. 329

PASKOLOS PRIVAČIAI ŽEMĖS ŪKIO PASKIRTIES ŽEMEI ĮSIGYTI PALŪKANŲ KOMPENSAVIMO TAISYKLĖS

I. BENDROSIOS NUOSTATOS

1. Paskolos privačiai žemės ūkio paskirties žemei įsigyti palūkanų kompensavimo taisyklės (toliau vadinama – šios Taisyklės) nustato paskolos (suteiktos nuo vienerių iki 10 metų laikotarpiui) privačiai žemės ūkio paskirties žemei įsigyti, gautos po šių Taisyklių įsigaliojimo dienos, palūkanų kompensavimo tvarką.

2. Šios Taisyklės taikomos asmenims, nurodytiems Lietuvos Respublikos žemės ūkio paskirties žemės įsigijimo laikinojo įstatymo (Žin., 2003, Nr. 15-600; 2004, Nr. 124-4490) (toliau vadinama – Laikinasis įstatymas) 2 straipsnyje (toliau vadinama – pirkėjai), kuriems kompensuojama Laikinojo įstatymo 3 straipsnio 1 dalies 2 punkte nurodyta paskolos privačiai žemės ūkio paskirties žemei įsigyti palūkanų dalis esant Laikinojo įstatymo 3 straipsnio 1 dalies 2 punkte ir 41 straipsnyje nurodytoms sąlygoms.

3. Maksimali metinė palūkanų norma, kurios dalis kompensuojama Specialiosios kaimo rėmimo programos lėšomis, negali būti didesnė kaip 6 procentai. Jeigu metinė palūkanų norma viršija nustatytą maksimalią palūkanų normą, kompensacija skaičiuojama nuo nustatytos maksimalios metinės palūkanų normos.

4. Palūkanų dalis ir delspinigiai už praleistą paskolos grąžinimo terminą nekompensuojami. Palūkanų dalis nekompensuojama, jeigu pirkėjai pakeičia pagrindinę tikslinę žemės naudojimo paskirtį ir/ar nepateikia šiose Taisyklėse nurodytų dokumentų.

5. Maksimali valstybės paramos suma, skiriama privačiai žemės ūkio paskirties žemei įsigyti, neturi viršyti Europos Komisijos rekomendacijų dėl valstybės pagalbos teikimo žemės ūkio sektoriui (2000/C-28/02) 4.1.1.2 punkte nurodytos normos, t. y. 40 procentų perkamos privačios žemės, įvertintos rinkos kaina. Į maksimalios paramos dydį įeina valstybės parama kompensuojant dalį garantinio užmokesčio, jeigu paskola privačiai žemės ūkio paskirties žemei įsigyti suteikta su uždarosios akcinės bendrovės Žemės ūkio paskolų garantijų fondo (toliau vadinama – Žemės ūkio paskolų garantijų fondas; fondas) garantija, ir kompensuojant paskolos palūkanas per visą suteiktos paskolos laikotarpį. Valstybės paramos dalis kompensuojant paskolos palūkanas apskaičiuojama vadovaujantis Nacionalinės regioninės pagalbos teikimo gairių (98/C 74/06) 1 priede pateikta skaičiavimo metodika.

Maksimalus paramos dydis vienam projektui, kurio daliai gali būti suteikiama valstybės parama, negali viršyti Gairių pareiškėjams, teikiantiems projektus paramai gauti 2005 metais pagal Lietuvos 2004–2006 metų bendrojo programavimo dokumento (BPD) Kaimo plėtros ir žuvininkystės prioriteto priemonę „Investicijos į žemės ūkio valdas“, patvirtintų žemės ūkio ministro 2005 m. vasario 23 d. įsakymu Nr. 3D-87 (Žin., 2005, Nr. 27-863) (toliau vadinama – Gairės), 22 punkte nustatyto dydžio.

II. ADMINISTRAVIMO PROCEDŪROS

6. Pirkėjas, siekdamas gauti valstybės paramą įsigyjant privačios žemės ūkio paskirties žemės sklypą, kad sustambintų žemėvaldą arba suformuotų glaustą žemės ūkio valdą, apskrities viršininko administracijos žemės tvarkymo departamento teritoriniam žemėtvarkos skyriui (toliau vadinama – žemėtvarkos skyrius) pateikia:

6.1. prašymą nustatyti, ar jo įsigyjamos privačios žemės ūkio paskirties žemės sklypas leis sustambinti žemėvaldą arba suformuoti glaustą žemės ūkio valdą;

6.2. nuosavybės teise turimų žemės sklypų planų ir pažymėjimų apie Nekilnojamojo daikto ir daiktinių teisių į jį įregistravimą registre (toliau vadinama – registro pažymėjimas) įstatymų nustatyta tvarka patvirtintas kopijas;

6.3. įsigyjamo privačios žemės ūkio paskirties žemės sklypo plano ir registro pažymėjimo įstatymų nustatyta tvarka patvirtintas kopijas.

7. Žemėtvarkos skyrius, gavęs šių Taisyklių 6 punkte nurodytus dokumentus, per 30 kalendorinių dienų:

7.1. nustato, ar pirkėjo įsigyjamas privačios žemės ūkio paskirties žemės sklypas leis sustambinti žemėvaldą arba suformuoti glaustą žemės ūkio valdą;

7.2. parengia pažymą apie žemėvaldos sustambinimą arba glaustos žemės ūkio valdos suformavimą (šių Taisyklių 1 priedas).

8. Palūkanoms kompensuoti pirkėjai jiems patogiu laiku (jeigu kredito grąžinimo terminas pasibaigė – ketvirčiui pasibaigus, ne vėliau kaip iki kito ketvirčio pirmojo mėnesio 15 dienos) pateikia savivaldybei (jeigu paskola suteikta be Žemės ūkio paskolų garantijų fondo garantijos) arba Žemės ūkio paskolų garantijų fondui (jeigu paskola suteikta su šio fondo garantija):

8.1. prašymą išmokėti jiems priklausančią kompensaciją (toliau vadinama – prašymas), kuriame turi būti nurodyta:

8.1.1. banko pavadinimas, kodas, atsiskaitomosios sąskaitos, į kurią turėtų būti pervedamos lėšos, numeris;

8.1.2. žemės ūkio išsimokslinimo diplomo numeris arba dokumento, patvirtinančio profesinį pasirengimą ūkininkauti, išdavimo data ir numeris, arba ūkininko ūkio įregistravimo data (šią informaciją nurodo fiziniai asmenys);

8.1.3. informacija apie tai, ar buvo taikoma valstybės parama įsigyjant žemės ūkio paskirties žemę. Jeigu valstybės parama buvo taikoma, turi būti nurodoma institucija, suteikusi valstybės paramą, valstybės paramos suteikimo data ir žemės ūkio paskirties žemės plotas, kurį įsigyjant ji buvo taikyta;

8.1.4. informacija apie tai, ar kreiptasi į kitas institucijas dėl valstybės paramos įsigyjant žemės ūkio paskirties žemę, nurodant konkrečią instituciją, į kurią kreiptasi, pageidautą įsigyti žemės ūkio paskirties žemės plotą, kurį įsigyjant būtų taikoma valstybės parama, ir prašymo šiai institucijai pateikimo datą;

8.2. fiziniai asmenys:

8.2.1. paraiškų, pateiktų ne anksčiau kaip prieš vienerius metus iki prašymo suteikti paramą, tiesioginėms išmokoms už žemės ūkio naudmenų ir pasėlių plotus gauti įstatymų nustatyta tvarka patvirtintas kopijas;

8.2.2. dokumentą, patvirtinantį praktinio ūkininkavimo patirtį (duomenis apie laikomus (laikytus) gyvulius ir/ar periodiškai parduotą žemės ūkio produkciją);

8.2.3. Valstybinės maisto ir veterinarijos tarnybos išduotą pažymą apie minimalių higienos ir gyvūnų gerovės normų laikymąsi;

8.2.4. Aplinkos ministerijos regiono aplinkos apsaugos departamento išduotą pažymą apie Aplinkos ministerijos ir Žemės ūkio ministerijos patvirtintų minimalių aplinkosaugos normų laikymąsi;

8.2.5. Pinigų, pirkimo ir pardavimo žurnalo, parengto vadovaujantis Ūkininko ūkio ir gyventojų, kurie neįregistravę ūkininko ūkio verčiasi individualia žemės ūkio veikla, veiklos buhalterinės apskaitos tvarkos aprašu, patvirtintu Lietuvos Respublikos Vyriausybės 1999 m. gruodžio 1 d. nutarimu Nr. 1333 (Žin., 1999, Nr. 104-2989; 2005, Nr. 97-3655), įstatymų nustatyta tvarka patvirtintas kopijas (kai fizinis asmuo, kuris pageidauja gauti valstybės paramą, buhalterinę apskaitą tvarko pagal supaprastintąją apskaitos sistemą) arba Ūkininko ūkio balanso ir Ūkininko ūkio veiklos rezultatų ataskaitų, parengtų vadovaujantis Ūkininko ūkio ir gyventojų, kurie neįregistravę ūkininko ūkio verčiasi individualia žemės ūkio veikla, veiklos buhalterinės apskaitos tvarkymo dvejybine apskaitos sistema rekomendacijomis, patvirtintomis žemės ūkio ministro 2006 m. gruodžio 18 d. įsakymu Nr. 3D-491 (Žin., 2006, Nr. 140-5367), įstatymų nustatyta tvarka patvirtintas kopijas (kai fizinis asmuo, kuris pageidauja gauti valstybės paramą, buhalterinę apskaitą tvarko pagal dvejybinę apskaitos sistemą);

8.2.6. šių Taisyklių nustatyta tvarka žemėtvarkos skyriaus parengtą pažymą apie žemėvaldos sustambinimą arba glaustos žemės ūkio valdos suformavimą;

8.2.7. registro pažymėjimo, kuriame numatytas apribojimas keisti pagrindinę tikslinę žemės naudojimo paskirtį 5 metus nuo jos įsigijimo dienos, įstatymų nustatyta tvarka patvirtintą kopiją;

8.2.8. kredito įstaigos pažymą apie sumokėtas palūkanas už paskolas, suteiktas privačiai žemės ūkio paskirties žemei įsigyti (šių Taisyklių 2 priedas);

8.2.9. nepriklausomo turto vertintojo pažymą apie perkamos privačios žemės įvertinimą rinkos kaina;

8.3. juridiniai asmenys – šių Taisyklių 8.2.3, 8.2.4, 8.2.6–8.2.9 punktuose nurodytus dokumentus, paskutinių metų balanso duomenis ir pažymą apie žemės ūkio veiklos subjekto pajamas per praėjusius kalendorinius metus, sudarytą pagal Žemės ūkio veiklos subjektų pajamų dalies, gaunamos iš žemės ūkio veiklos, įvertinimo metodiką, patvirtintą žemės ūkio ministro 2003 m. vasario 26 d. įsakymu Nr. 3D-66 (Žin., 2003, Nr. 22-936), taip pat paraišką dėl ekonominio gyvybingumo nustatymo ir perspektyvų įvertinimo, kuri turi būti parengta ir perspektyvos įvertintos pagal Juridinių asmenų, turinčių teisę į valstybės paramą įsigyjant žemės ūkio paskirties žemę, ekonominio gyvybingumo nustatymo ir perspektyvų įvertinimo taisykles, patvirtintas žemės ūkio ministro 2006 m. lapkričio 15 d. įsakymu Nr. 3D-453 (Žin., 2006, Nr. 124-4734).

9. Prašymą ir dokumentus, nurodytus šių Taisyklių 8.2 ir 8.3 punktuose, pirkėjai teikia kreipdamiesi dėl palūkanų kompensavimo pirmą kartą. Po pirmojo kreipimosi pažymą, nurodytą šių Taisyklių 8.2.8 punkte, pirkėjai teikia ne vėliau kaip iki kito ketvirčio pirmojo mėnesio 10 dienos, o dokumentus, nurodytus šių Taisyklių 8.2.3 ir 8.2.4 punktuose, – ne rečiau kaip kartą per metus.

10. Pirkėjai, pakeitę pagrindinę tikslinę žemės naudojimo paskirtį, privalo apie tai nedelsdami informuoti savivaldybę (jeigu paskola suteikta be Žemės ūkio paskolų garantijų fondo garantijos) arba Žemės ūkio paskolų garantijų fondą (jeigu paskola suteikta su šio fondo garantija).

11. Paskolos palūkanos kompensuojamos tik nuo sumokėtų palūkanų sumos.

12. Savivaldybės (jeigu paskola suteikta be Žemės ūkio paskolų garantijų fondo garantijos), vadovaudamosi šiomis Taisyklėmis, patikrina, ar asmeniui įsigijus žemės sklypą nebus viršytas Laikinajame įstatyme įtvirtintas maksimalus žemės ūkio paskirties žemės plotas, kuriam įsigyti gali būti taikoma valstybės parama, ir maksimali valstybės paramos suma, nustatyta šių Taisyklių 5 punkte, apskaičiuoja kompensacijos dydį ir, ketvirčiui pasibaigus, ne vėliau kaip iki kito ketvirčio pirmojo mėnesio 15 dienos, kompiuterinėje laikmenoje bei raštu pateikia Nacionalinei mokėjimo agentūrai prie Žemės ūkio ministerijos (toliau vadinama – Nacionalinė mokėjimo agentūra) užpildytą pažymą apie lėšų poreikį palūkanoms už paskolas, suteiktas privačiai žemės ūkio paskirties žemei įsigyti, kompensuoti (šių Taisyklių 3 priedas).

Prieš apskaičiuodamos kompensacijos dydį, savivaldybės patikrina, ar pirkėjai, praėjus 5 metams nuo žemės įsigijimo, nepakeitė pagrindinės tikslinės žemės naudojimo paskirties.

13. Nacionalinė mokėjimo agentūra, vadovaudamasi šių Taisyklių 12 punkte nurodyta pažyma, gavusi lėšas iš Žemės ūkio ministerijos, per 5 darbo dienas kompensaciją perveda į pirkėjų sąskaitas.

14. Žemės ūkio paskolų garantijų fondas (jeigu paskola suteikta su šio fondo garantija), vadovaudamasis šiomis Taisyklėmis, patikrina, ar asmeniui įsigijus žemės sklypą nebus viršytas Laikinajame įstatyme įtvirtintas maksimalus žemės ūkio paskirties žemės plotas, kuriam įsigyti gali būti taikoma valstybės parama, ir maksimali valstybės paramos suma, nustatyta šių Taisyklių 5 punkte, apskaičiuoja kompensacijos dydį ir, ketvirčiui pasibaigus, ne vėliau kaip iki kito ketvirčio pirmojo mėnesio 15 dienos, pateikia Žemės ūkio ministerijai pažymą apie lėšų poreikį palūkanoms už paskolas, suteiktas privačiai žemės ūkio paskirties žemei įsigyti su uždarosios akcinės bendrovės Žemės ūkio paskolų garantijų fondo garantija, kompensuoti (šių Taisyklių 4 priedas).

Prieš apskaičiuodamas kompensacijos dydį, Žemės ūkio paskolų garantijų fondas patikrina, ar pirkėjai, praėjus 5 metams nuo žemės įsigijimo, nepakeitė pagrindinės tikslinės žemės naudojimo paskirties.

15. Žemės ūkio ministerija pateikia Finansų ministerijai paraišką dėl lėšų pervedimo į Žemės ūkio paskolų garantijų fondo sąskaitą.

16. Žemės ūkio paskolų garantijų fondas, gavęs lėšas, per 5 darbo dienas kompensaciją perveda į pirkėjų sąskaitas.

III. ATSAKOMYBĖ

17. Pirkėjai, kompensaciją gavę neteisėtai, arba asmenys, prisidėję prie neteisėto kompensacijos gavimo (sąmoningai pateikė, patvirtino klaidingus duomenis), atsako įstatymų ir kitų teisės aktų nustatyta tvarka.

––––––––––––––––